J.D. Vance

James David Vance (født James Donald Bowman; 1984) er en amerikansk politiker (R), investor og jurist fra Middletown i Ohio. Han var senator for Ohio fra 2023 til 2025. Han ble USAs visepresident 20. januar 2025.
Hans besteforeldre på begge sider kom fra Breathitt County i Kentucky i randen av Appalachia, og flyttet til Middletown i Rustbeltet, hvor J.D. Vance vokste opp i en arbeiderklassefamilie som var i ferd med å miste fotfestet på grunn av økonomiske endringer, arbeidsledighet, skilsmisse og skadelig bruk av rusmidler. J.D. Vance og søsteren hans ble først og fremst oppdratt av besteforeldrene på morssiden; Vances far, Donald, forlot familien tidlig. Vances mor hadde rusmiddelavhengighet og var ute av stand til å ta seg av de to barna alene.
Etter avsluttet skolegang forlot han Middletown.
Han er gift med Usha Vance. Hennes foreldre innvandret til USA fra Andhra Pradesh, India. Usha Vance er hindu.
Opprinnelig het han James Donald Bowman. Foreldrene skilte seg da han var et par år gammel, og ikke lenge etter giftet moren seg på nytt og sørget for at sønnen fikk etternavnet til sin adoptivfar Bob Hamel. Senere i oppveksten flyttet han til morens foreldre, Jim og Bonnie Vance, og fikk navnet James David Vance.
Vance har tjenestegjort i det amerikanske marinekorpset, hvor han arbeidet som krigsjournalist i Irak – i 2nd Marine Aircraft Wing. Han studerte statsvitenskap og filosofi ved Ohio State University og er utdannet jurist fra Yale Law School. Etter jusstudiene flyttet han til Silicon Valley for å jobbe som investor, og han har over tid lagt seg opp en stor formue.
I 2016 publiserte han boken Hillbillyens klagesang, som han hevdet var en selvbiografisk skildring av oppveksten under tøffe vilkår i Ohio i de fattige områdene rundt fjellkjeden Appalachene. I USA blir fattigfolk fra disse områdene ofte omtalt som hillbillies, og allerede da boken kom ut reiste det seg kritiske stemmer som hevdet at Vance slett ikke hadde vokst opp i fattige kår, men tvert imot hadde en middelklassebakgrunn.
Etter bokutgivelsen ble Vance ofte invitert til å kommentere samfunnsutviklingen i USA, og ikke minst den politiske utviklingen. I den forbindelse tok han blant annet avstand fra Donald Trump, og hevdet at fattige velgere i Appalachene søkte seg mot Trump – som da var presidentkandidat for første gang – fordi de (feilaktig) trodde at han var den som forstod og ville hjelpe dem ut av misèren de levde i.
Boken ble senere filmatisert; TV-filmen hadde premiere på Netflix i 2020.
Den 15. juli 2024 ble Vance utpekt av Det republikanske parti og Donald Trump til Trumps visepresident­kandidat i det amerikanske president­valget i 2024. Trump og Vance vant valget mot demokratenes kandidater Kamala Harris og Tim Walz og ble innsatt 20. januar 2025.
Den 14. februar 2025 holdt Vance en tale under Sikkerhetskonferansen i München. I talen hevdet han at Europas største trussel kommer innenfra i form av blant annet svekket ytringsfrihet samt i form av en villet masseinnvandring. Han nevnte i talen ikke den pågående krigen i Ukraina. Talen vakte stor oppsikt. Under besøket i Tyskland møtte han Alice Weidel, leder for det høyreradikale partiet AfD, men ikke forbundskansler Olaf Scholz. De konkrete eksemplene om ytringsfrihet er ifølge DW villedende fremstilt av Vance. The Guardian beskriver Vance fremstilling av demokrati og ytringsfrihet i Europa som hyklersk og forvrengt.
I talen advarte han om at brannmurer (engelsk: firewalls) ikke har noen plass i demokratier. I Tyskland har «brannmur» (tysk: Brandmauer) vært brukt om skillet mellom nazister og vanlige partier, senere også overfor AfD. I Tyskland har dette punktet i Vances tale blitt oppfattet som budskap om å slippe til AfD.